ถอนฟ้องปล่อยฮาคีม บินกลับออสเตรเลียแล้ว เบื้องหลัง-อัยการกลับลำ
ฮาคีม อัล-อาไรบี, เป็นอิสระแล้ว ตำรวจ ตม.รับตัวจากเรือนจำพิเศษกรุงเทพฯไปยังสนามบินสุวรรณภูมิเพื่อผลักดันให้เดินทางกลับแดนจิงโจ้ทันที หลังจากพนักงานอัยการสำนักงานต่างประเทศกลับลำกะทันหัน ยื่นคำร้องต่อศาลขอถอนฟ้องคดีส่งผู้ร้ายข้ามแดนนำตัวผู้ต้องหากลับไปดำเนินคดีที่บาห์เรน โดยระบุว่ากระทรวงการต่างประเทศเห็นว่ามีผลกระทบกระเทือนต่อความสัมพันธ์ระหว่างประเทศและความสัมพันธ์ระดับประชาชนต่อประชาชน รวมทั้งทางการบาห์เรนยกเลิกขอตัวนายฮาคีมจึงไม่มีเหตุผลที่ต้องดำเนินการอีกต่อไป ส่วนบาห์เรนยืนกรานโทษจำคุกของอดีตนักบอลยังมีผลตามเดิม ด้านนายกฯออสเตรเลียและอดีตกัปตันบอลทีมชาติต่างขอขอบคุณคนไทยและทางการไทย,กรณีนายฮาคีม อัล-อาไรบี อายุ 25 ปี อดีตนักฟุตบอลทีมชาติบาห์เรน ผู้มีสถานะลี้ภัยอาศัยอยู่ประเทศออสเตรเลียเมื่อปี 60 ถูกตำรวจตรวจคนเข้าเมืองกักตัวไว้ขณะเดินทางเข้ามาเที่ยวในไทยกับภรรยา เนื่องจากพบมีหมายจับของตำรวจสากล (อินเตอร์โพล) หลบหนีคดีในข้อหาทำลายทรัพย์สินของรัฐระหว่างการชุมนุมประท้วงรัฐบาลที่บาห์เรนเมื่อปี 55 ศาลบาห์เรนตัดสินจำคุก 10 ปี อัยการสำนักงานต่างประเทศได้ยื่นคำร้องต่อศาลอาญาขอส่งตัวนายฮาคีมกลับไปดำเนินคดีที่บาห์เรน โดยอยู่ระหว่างที่ศาลนัดสอบคำให้การ ผู้ต้องหาให้การปฏิเสธขอต่อสู้คดี อ้างว่าถูกใส่ร้ายอันเนื่องมาจากเรื่องศาสนา ศาลนัดตรวจสอบหลักฐานในวันที่ 22 เม.ย.62 จนกลายเป็นเผือกร้อนเพราะเกิดกระแสไม่พอใจของทางการแดนจิงโจ้และองค์กรสิทธิมนุษยชน ที่ออกมาเคลื่อนไหว,ความคืบหน้าที่ศาลอาญา กทม. เมื่อเวลา 13.30 น. วันที่ 11 ก.พ. น.ส.เสฎฐา เธียรพิลากุล พนักงานอัยการสำนักงานต่างประเทศ เดินทางมา ยื่นคำร้องต่อศาลเพื่อขอถอนฟ้องคดีส่งผู้ร้ายข้ามแดนกรณีส่งตัวนายฮาคีมกลับไปดำเนินคดีที่ประเทศบาห์เรน หรือคดีดำหมายเลข ผด.6/2562 ที่พนักงานอัยการสำนักงานต่างประเทศยื่นคำร้องตามคำขอของทางการบาห์เรน หลังจากที่พนักงานอัยการได้ยื่น คำร้องเเล้วอยู่ระหว่างพิจารณาคำร้องของศาลอาญา,คำร้องถอนฟ้องบรรยายว่า หลังจากที่อัยการสูงสุดในฐานะผู้ประสานงานกลาง โดยพนักงานอัยการสำนักงานต่างประเทศได้ยื่นฟ้องนายฮาคีมแล้วเมื่อวันที่ 1 ก.พ.ที่ผ่านมา ศาลกำหนดให้จำเลย ยื่นคำคัดค้านภายในวันที่ 5 เม.ย. และนัดตรวจหลักฐานในวันที่ 22 เม.ย. ต่อมาปรากฏข้อเท็จจริงว่าคดีดังกล่าวเป็นที่สนใจของประเทศต่างๆ รวมทั้ง องค์กรต่างๆทั้งภาครัฐและภาคเอกชนในวงกว้าง ประกอบกับเมื่อวันที่ 4 ก.พ. อัยการสูงสุดในฐานะผู้ประสานงานกลางได้รับหนังสือจากสำนักเลขาธิการนายกรัฐมนตรีแจ้งว่า กระทรวงการต่างประเทศ (กต.) ได้รับหนังสือจาก รมว.มหาดไทยออสเตรเลีย เกี่ยวกับจำเลย และขอให้ทางการไทยพิจารณาเรื่องการขอส่งตัวเป็นผู้ร้ายข้ามแดนอีกครั้ง อัยการสูงสุดได้มีหนังสือถึงปลัดกระทรวงการต่างประเทศ เมื่อวันที่ 8 ก.พ. ขอให้กระทรวงการต่างประเทศพิจารณาคำร้องขอส่งผู้ร้ายข้ามแดนในประเด็นความสัมพันธ์ระหว่างประเทศ และประเด็นอื่นๆที่อาจจะเป็นเหตุผลที่จะไม่ดำเนินการให้ตาม พ.ร.บ.ส่งผู้ร้ายข้ามแดน พ.ศ.2551 มาตรา 17 กระทั่งกระทรวงการต่างประเทศมีหนังสือแจ้งวันที่ 11 ก.พ. ว่า กระทรวงการต่างประเทศเห็นว่าการดำเนินคดีส่งผู้ร้ายข้ามแดนดังกล่าวมีผลกระทบกระเทือนต่อความสัมพันธ์ระหว่างประเทศ และความสัมพันธ์ระดับประชาชนต่อประชาชน กระทรวงการต่างประเทศเห็นว่ามีเหตุผลที่จะไม่ดำเนินการต่อไป จึงขอให้อัยการสูงสุดในฐานะผู้ประสานงานกลางพิจารณาถอนฟ้องคดีตาม พ.ร.บ.ส่งผู้ร้ายข้ามแดนฯ มาตรา 17,นอกจากนี้ กระทรวงการต่างประเทศยังแจ้งว่า ทางการบาห์เรนได้ตัดสินใจขอยกเลิก หรือขอถอนคำร้องขอตัวนายฮาคีมเป็นผู้ร้ายข้ามแดนจากไทย อัยการสูงสุดพิจารณาแล้วเห็นว่า การดำเนินคดีส่งผู้ร้ายข้ามแดนกับจำเลยต่อไป ไม่เป็นประโยชน์แก่สาธารณชน หรือจะมีผลกระทบต่อความปลอดภัย หรือความมั่นคงของชาติ หรือต่อผลประโยชน์อันสำคัญของประเทศ ตามระเบียบสำนักงานอัยการสูงสุดว่าด้วยการสั่งคดีอาญาที่ไม่เป็นประโยชน์แก่สาธารณชน หรือจะมีผลกระทบต่อความปลอดภัย หรือความมั่นคง หรือต่อผลประโยชน์อันสำคัญของประเทศ พ.ศ.2554 ข้อ 5, 6 กับ พ.ร.บ.องค์กรอัยการและพนักงานอัยการ พ.ศ.2553 มาตรา 21 วรรคสอง พนักงานอัยการจึงมีความเห็นควรสั่งไม่ฟ้องต่ออัยการสูงสุด และอัยการสูงสุดมีอำนาจสั่ง ไม่ฟ้อง เมื่อพนักงานอัยการได้ยื่นฟ้องต่อศาลอาญาเมื่อวันที่ 1 ก.พ.62 ขณะนี้กระทรวงการต่างประเทศได้ให้ความเห็นในประเด็นเรื่องความสัมพันธ์ระหว่างประเทศกับทางการบาห์เรนขอถอนคำร้องขอตัวจำเลย เป็นผู้ร้ายข้ามแดน อัยการสูงสุดจึงมีคำสั่งให้ถอนฟ้องนายฮาคีม โดยให้พนักงานอัยการยื่นคำร้องขอถอนฟ้อง เพื่อให้ศาลมีคำสั่งปล่อยตัวจำเลยต่อไป,นายชัชชม อรรฆภิญญ์ อธิบดีอัยการสำนักงานต่างประเทศ กล่าวถึงเหตุผลการยื่นคำร้องขอถอนฟ้องว่า เมื่อช่วงเช้าอัยการได้รับการประสานงานจากกระทรวงการต่างประเทศแจ้งให้ทราบว่า ทางการประเทศบาห์เรน มีความประสงค์ไม่ติดใจที่จะดำเนินคดีการขอส่งผู้ร้ายข้ามแดนคดีนี้ คณะทำงานของอัยการก็ได้ประชุมหารือกันแล้วพิจารณาข้อกฎหมายที่เกี่ยวข้อง และ พ.ร.บ.องค์กรอัยการและพนักงานอัยการ พ.ศ.2553 เกี่ยวกับอำนาจหน้าที่ในการยื่นคำร้องขอถอนฟ้องคดี เห็นว่าเมื่อบาห์เรนแสดงความประสงค์ไม่ติดใจที่จะดำเนินคดีอีกต่อไป จึงไม่มีประโยชน์ต่อสาธารณะตาม พ.ร.บ.องค์กรอัยการและพนักงานอัยการ พ.ศ.2553 มาตรา 21 ที่บัญญัติให้อัยการมีอิสระในการสั่งคดี หากอัยการเห็นว่าการฟ้องคดีอาญาจะไม่เป็นประโยชน์ต่อสาธารณะก็สั่งไม่ฟ้องได้ ดังนั้น จึงได้ยื่นคำร้องขอถอนฟ้อง ศาลก็จะดำเนินการตามขั้นตอนเมื่อศาลมีคำสั่งอนุญาตให้ถอนฟ้องแล้วก็จะปล่อยตัวนายฮาคีมเป็นอิสระทันที,ส่วนนายโกศลวัฒน์ อินทุจันทร์ยงค์ รองโฆษกสำนักงานอัยการสูงสุด กล่าวว่า ในเมื่อประเทศบาห์เรนเจ้าของเรื่องไม่ติดใจและขอถอนเรื่อง อัยการไทยก็ไม่มีความจำเป็นที่จะต้องดำเนินคดีต่อไป ทั้งความผิดก็ไม่ได้เกิดในไทยผู้เสียหายก็ไม่มีคนไทย หรือทรัพย์สินของคนไทยเสียหาย เท่ากับไม่มีเรื่องคาอยู่ต้องถอนไป,ต่อมาเวลา 15.00 น. ศาลพิจารณาคำร้องและสอบถามโจทก์แล้วยืนยันขอถอนฟ้อง พิเคราะห์แล้วเห็นว่า เมื่อโจทก์ขอถอนฟ้องและจำเลยไม่ยื่นคำคัดค้าน จึงอนุญาตให้โจทก์ถอนฟ้องจำเลยได้ และให้จำหน่ายคดีออกจากสารบบความ พร้อมออกหมายปล่อยจำเลย โดยศาลอาญามีคำสั่งอนุญาตให้อัยการถอนฟ้องและออกหมายปล่อยนายฮาคีมไปยังเรือนจำพิเศษกรุงเทพฯ กระทั่งเวลา 15.40 น. มีรถเก๋งบีเอ็มดับเบิลยู ทะเบียนตราโล่ 06465 ติดสัญลักษณ์สำนักงานตรวจคนเข้าเมือง ขับออกมาเรือนจำพิเศษกรุงเทพฯ (คลองเปรม) โดยมีรถตู้โตโยต้า สีขาว ทะเบียน ฮภ 108 กรุงเทพมหานคร ขับตามหลังเพื่อมารับตัวนายฮาคีมออกจากเรือนจำไปที่ตม.สนามบินสุวรรณภูมิ จ.สมุทรปราการ ทันที,ด้านนางณัฐาศิริ เบิร์กแมน ทนายความของนายฮาคีม กล่าวว่า ยังไม่ได้รับแจ้งเรื่องที่อัยการยื่นคำร้องขอถอนฟ้องคดีแต่อย่างใด กรณีดังกล่าวเป็นอำนาจของศาลที่จะพิจารณาได้เลยเพราะกระบวนการระหว่างศาลกับอัยการ ที่ผ่านมาจำเลยก็ปฏิเสธการขอส่งผู้ร้ายข้ามแดน การยื่นคำร้องขอถอนฟ้องถือว่าเป็นประโยชน์กับจำเลยอยู่แล้ว ถ้าปล่อยตัวทางสถานทูตของออสเตรเลียคงจะมารับตัวกลับประเทศ,มีรายงานว่า สำนักข่าวเอพีรอยเตอร์และ บีบีซีรายงานข่าวคดีของนายฮาคีมด้วยเช่นกัน ระบุว่าอดีตนักเตะทีมชาติบาห์เรนได้รับปล่อยตัวแล้ว หลังสำนักงานอัยการสูงสุดขอให้ศาลยุติกระบวนการไต่สวนคดี เพราะบาห์เรนได้ถอนคำร้องขอส่งตัวข้ามแดน,ขณะที่เครก ฟอสเตอร์ อดีตกัปตันฟุตบอลทีมชาติออสเตรเลียและพิธีกรโทรทัศน์ แกนนำเคลื่อนไหวให้ปล่อยตัวนายฮาคีม โพสต์ทวิตเตอร์ ขอขอบคุณคนไทยผู้ยอดเยี่ยมที่ให้การสนับสนุนและรัฐบาลไทยที่ยึดถือหลักกฎหมายสากล เอ่ยชื่อผู้สมควรได้รับความชื่นชมไม่ครบหมด แต่เมื่อมีจังหวะหรือเวลาเหมาะจะกล่าวขอบคุณทุกคน ขอเป็นกำลังใจให้ภรรยาของนายฮาคีม ฝันร้ายจะสิ้นสุดแล้ว คำสวดอ้อนวอนได้รับการตอบรับแล้ว ส่วนซาอิด อัลวาดาอี ผู้อำนวยการสถาบันเพื่อสิทธิ์และประชาธิปไตยของบาห์เรน ระบุว่า นี่ถือเป็นชัยชนะที่ยิ่งใหญ่ของการเคลื่อนไหวเพื่อสิทธิมนุษยชนในบาห์เรน ไทย ออสเตรเลียและแม้แต่ของทั้งโลก,ทั้งนี้ อิสรภาพของนายฮาคีม มีขึ้นหลังสำนักข่าวของรัฐบาลบาห์เรน บีเอ็นเอ รายงานเมื่อวันที่ 10 ก.พ.ว่า คาลิฟา บิน ซัลมาน อัล คาลิฟา นายกรัฐมนตรีบาห์เรนโทรศัพท์หารือกับ พล.อ.ประยุทธ์ จันทร์โอชา นายกรัฐมนตรี แต่ไม่ระบุรายละเอียดการหารือ และรายงานด้วยว่า มกุฎราชกุมาร ซัลมาน บิน ฮาหมัด อัล คาลิฟา ของบาห์เรน ทรงพบหารือกับ รมว.ต่างประเทศของไทย ผู้เดินทางไปเยือนบาห์เรน แต่ไม่มีรายละเอียดอื่นๆ,กรณีดังกล่าวประเทศไทยถูกกดดันอย่างหนักจากนานาชาติให้ปล่อยตัวนายฮาคีม รวมทั้งรัฐบาลออสเตรเลียด้วย โดยนายกรัฐมนตรีสก็อตต์ มอร์ริสัน กล่าวขอบคุณทางการไทยที่ยอมยุติกระบวนการทางกฎหมายต่อนายฮาคีม ผู้ได้รับอิสรภาพ กำลังเดินทางไปสนามบินเพื่อบินกลับนครเมลเบิร์นของออสเตรเลีย ชาวออสเตรเลียรู้สึกพอใจที่ฝ่ายไทยยอมรับฟังคำร้องขอของรัฐบาลออสเตรเลีย และทุกฝ่ายที่ร่วมรณรงค์ ส่วนกระทรวงต่างประเทศบาห์เรน แถลงว่า บาห์เรนได้รับเอกสารแจ้งยุติกระบวนการทางกฎหมายต่อนายฮาคีมแล้ว แต่ยืนยันสิทธิ์ของบาห์เรนเพื่อดำเนินมาตรการทางกฎหมายที่จำเป็นทั้งหมดต่อนายฮาคีม และว่าคำตัดสินโทษลับหลังให้จำคุกนายฮาคีม 10 ปียังคงมีผลตามเดิม,ล่าสุดมีรายงานว่า เจ้าหน้าที่ตำรวจ สตม.นำตัวนายฮาคีมผลักดันส่งกลับไปยังประเทศออสเตรเลียตามพาสปอร์ต ด้วยเที่ยวบิน TG465 ออกเดินทางเวลา 00.05 น. ของวันที่ 12 ก.พ. จากสนามบินสุวรรณภูมิ จ.สมุทรปราการ ปลายทางยังเมืองเมลเบิร์น ประเทศออสเตรเลีย,เย็นวันเดียวกัน ที่ท่าอากาศยานสุวรรณภูมิ ภายหลังนายฮาคีมถูกปล่อยตัวจากเรือนจำพิเศษกรุงเทพฯ เตรียมเดินทางกลับออสเตรเลีย มีสื่อมวลชนทั้งไทยและต่างประเทศมาปักหลักรอทำข่าวจำนวนมาก แต่ก็ไม่เห็นแม้เงาของนายฮาคีม เนื่องจากเมื่อเจ้าหน้าที่ ตม. รีบพาเข้าด้านในอาคารผู้โดยสารขาออก โดยเดินผ่านช่องตรวจหนังสือเดินทาง fast track ตั้งแต่ก่อน 17.00 น. รอเวลาขึ้นเครื่องบิน และเช็กอิน ออนไลน์เรียบร้อย นอกจากนี้ ยังมีรายงานว่า เจ้าหน้าที่ทูตของออสเตรเลียได้เดินทางมารับโดยมีเจ้าหน้าที่ ตม.อำนวยความสะดวก ส่วนภรรยานายฮาคีมเดินทางกลับไปออสเตรเลียก่อนหน้านี้แล้ว ผู้สื่อข่าวได้พยายามสอบถามเจ้าหน้าที่ ตม.ก็ตอบปฏิเสธว่าไม่ทราบข้อมูล,ด้าน พ.ต.อ.ณรัชต์ เศวตนันทน์ อธิบดีกรมราชทัณฑ์ เผยว่า วันนี้ก่อนปล่อยตัวนายฮาคีม ตนได้เข้าไปเยี่ยมและพูดคุย รวมทั้งตรวจสอบสภาพแวดล้อมภายในเรือนจำพิเศษกรุงเทพฯ นายฮาคีมมีมนุษย-สัมพันธ์กับผู้ต้องขังอื่นดี ไม่มีปัญหาในการควบคุม และได้รับอนุญาตให้มีการเข้าเยี่ยมจากญาติพี่น้องตามระเบียบของเรือนจำ พร้อมนายฮาคีมมีโอกาสเล่นกีฬาและใช้ชีวิตประจำวันเป็นปกติในเรือนจำ โดยนายฮาคีมยังได้กล่าวขอบคุณเจ้าหน้าที่และเพื่อนผู้ต้องขังที่คอยช่วยเหลือดูแลระหว่างถูกควบคุมตัวในเรือนจำเป็นอย่างดีอีกด้วย ขอยืนยันว่าการควบคุมดูแลนายฮาคีมเป็นไปตามระเบียบข้อบังคับ และหลักมาตรฐานสากลทั่วโลก
ศาลอาญามีคำสั่งปล่อยตัว ฮาคีม อัล-อาไรบี เป็นอิสระแล้ว ตำรวจ ตม.รับตัวจากเรือนจำพิเศษกรุงเทพฯไปยังสนามบินสุวรรณภูมิเพื่อผลักดัน
ฮาคีม,ฮาคีม อัล อาไรบี,ปล่อยตัวฮาคีม,นักฟุตบอลขอลี้ภัย,ข่าวหน้า1,ข่าวทั่วไป